SÅ VM-FOTBALL: Her ser en gruppe somaliere på VM-fotball i Mogadishu. Rett utenfor hovedstaden fikk dette fatale konsekvenser lørdag, da to personer ble drept etter at de så VM-kampen mellom Argentina og Nigeria. Foto: AP Photo.

To menn drept for å ha sett på fotball-VM

(VG Nett) To somaliske menn er skutt og drept av islamistiske militante, for å ha sett fotball-VM i smug.

Oppdatert 13. juni 2010

Artikkelen er over ti år gammel

Under kampen mellom Nigeria og Argentina i fotball-VM ble ti personer tatt til fange og to drept utenfor Mogadishu i Somalia, etter at de så kampen i smug.

Ifølge flere nyhetsbyråer stormet en tungt bevæpnet militant gruppe et hus hvor folk hadde samlet seg for å se kampen.

VGTV:Islamister forbyr TV-titting

- To unge menn forsøkte å komme seg unna, men ble skutt og drept. Ti andre, inkludert mannen og sønnen min, ble tatt til fange, sier Halima Ahmed ifølge det afrikanske nyhetsbyrået APA.

Må stå til rette

Før VM advarte islamister somaliere mot å se kampene, fordi de mener at fotball ikke er forenlig med islam. Flere islamistiske grupper, blant annet ICU (Islamic Courts Union), styrer deler av Somalia.

Her kan du lese mer om ICU.

Islamist-leder Sheik Mohamed Abu Abdalla sier ifølge nyhetsbyrået AIPS at de som er arrestert må stå til rette for en sharia-domstol.

- Fotball er nedarvet fra gamle kristne kulturer, og vi vil aldri tillate å se på det de kaller verdensmesterskapet i fotball. Vi sender vår siste advarsel til folket, sa Sheik Abu Yahya Al Iraqi før åpningskampen fredag.

ICU: - Vi nekter ingenting

Presidenten i det somaliske fotballforbundet, Said Mahmoud Nur, ønsker ikke å kommentere saken av sikkerhetsårsaker, ifølge AIPS.

Ifølge BBC nekter de militante islamistene i landet for at de har forbudt å se fotball-VM.

Ifølge nyhetskanalen melder ICU at dette ikke er tiden til å stoppe de som vil se kampene, og at de er mer opptatt med viktigere ting.

Publisert: 13.06.10 kl. 17:22 Oppdatert: 13.06.10 kl. 18:33

Mer om Somalia